Njegovo drugo večje mednarodno tekmovanje je postalo Evropsko prvenstvo 1938 v domačem Parizu. V pripravah na prvenstvo je kazal odlično formo, med drugim je celo izboljšal svoj državni rekord na 53.0. Moški del prvenstva je potekal na stadionu Olympique de Colombes. Joye se je s časom 53.1 zavihtel na evropski prestol in se obenem močno približal svojemu državnemu rekordu. Ob zaključku prvenstva se je izkazalo, da je Joye kot edini domači tekmovalec prišel do evropskega zlata. S časom 53.1 je prav tako postavil nov rekord tekmovanja. Na prvenstvu je sodeloval tudi s štafeto 4x400 m, a ga je v zaključku premagal švedski tekač Bertil von Wachenfeldt. Francoska štafeta se je tako morala zadovoljiti s četrtim mestom.